கேள்வி: உயர் வெப்பநிலை ஐதரசன் தாக்குதல் பற்றி தகவல் சொல்.
பதில்: உயர் வெப்பநிலை ஐதரசன் தாக்குதல் (''High temperature hydrogen attack'') என்பது உலோகப் பொருட்கள், குறிப்பாக எஃகு அதிக வெப்பநிலையில் ஐதரசன் வாயுவுடன் தொடர்பில் இருக்கும்போது ஏற்படும் ஒரு கேடான இரசாயன விளைவு ஆகும். சூடான ஐதரசன் தாக்குதல் அல்லது மீத்தேன் வினை என்ற பெயர்களாலும் அழைக்கப்படுகிறது. ஐதரசன் வாயு நிறைந்த வளிமண்டல சூழலில் அதிக வெப்பநிலையில் 400 பாகை செல்சியசு வெப்பநிலைக்கு மேல் எஃகு பயன்படுத்துகையில் இப்பிரச்சினை நிகழ்கிறது. பெட்ரோலியச் சுத்திகரிப்பு உபகரணங்கள், ஐதரசன் வாயு செயலாக்க அலகுகள், உயர் அழுத்த, உயர் வெப்பநிலை ஐதரசன் அணு உலைகள், சுத்திகரிப்பு நிலையங்கள் போன்றவை உயர் வெப்பநிலை ஐதரசன் தாக்குதல் நிகழ வாய்ப்புள்ள இடங்களாகும். ஐதரசன் நொறுங்குமையுடன் இதை ஒப்பிட்டு குழம்பக்கூடாது. பொதுவாக 400°செல்சியசிற்கும் அதிகமான வெப்பநிலையில் எஃகு பயன்படுத்தப்பட்டால் ஐதரசன் வாயு உலோகத்தின் உள் பகுதியில் நுழைந்து, அதிலுள்ள கார்பன் உடன் வினைபுரிகிறது. இதனால் மீத்தேன் வாயு உருவாகிறது. மீத்தேன் வாயு உலோகத்தின் உள்ளே சிக்கி, வெளியேற முடியாமல் உட்புற அழுத்தத்தை உருவாக்குகிறது. இதனால் ஏற்படும் சேதத்திற்கு இரண்டு நிலைகள் உள்ளன. #முதலில், எஃகில் கரைந்த கார்பன் மேற்பரப்பு ஐதரசனுடன் வினைபுரிந்து மீத்தேன் வாயுவாக வெளியேறுகிறது. இதனால் கார்பன் உள்ளடக்கம் குறைந்து எஃகின் மேற்பரப்பில் வலிமை இழப்பு ஏற்படுகிறது. ஆரம்பத்தில், சேதம் வெளியில் தெரிவதில்லை. #இரண்டாவதாக, கரைந்த கார்பனின் செறிவு குறைவது எஃகில் உள்ள கார்பைடுகளைக் கரைக்கும் ஒரு உந்து சக்தியை உருவாக்குகிறது. இது எஃகில் ஆழமாக வலிமை இழப்புக்கு வழிவகுக்கிறது. இது மிகவும் தீவிரமானதாகும். அதே நேரத்தில், சில ஐதரசன் அணுக்கள் எஃகிற்குள் பரவி, கார்பனுடன் இணைந்து உள் மேற்பரப்புகளில் மீத்தேனின் சிறிய பொட்டலங்களை உருவாக்குகின்றன. இந்த மீத்தேன் வாயு உலோகத்திலிருந்து வெளியேற முடியாது. மேலும் அதிக அழுத்தத்தில் வெற்றிடங்களில் சேகரிக்கப்பட்டு எஃகில் விரிசல் ஏற்படத் தொடங்குகிறது. கார்பனின் இந்த தேர்ந்தெடுக்கப்பட்ட கசிவு எஃகின் வலிமை மற்றும் நீர்த்துப்போகும் தன்மையில் உண்டாகும் மிகவும் கடுமையான இழப்பாகும். எஃகின் மென்மை, வலிமை மற்றும் கடினத்தன்மை குறைகிறது. உயர் வெப்பநிலை ஐதரசன் தாக்குதலை வேறு எஃகு உலோகக் கலவை மூலம் நிர்வகிக்கலாம். இதில் குரோமியம் மற்றும் மாலிப்டினம் போன்ற பிற கலப்புலோகம் கூறுகளுடன் கூடிய கார்பைடுகள் இரும்பு கார்பைடுகளை விட அதிக நிலைத்தன்மை கொண்டவை. மேற்பரப்பு ஆக்சைடு அடுக்குகள் ஐதரசனால் உடனடியாகக் குறைக்கப்பட்டு, நீராவியை உருவாக்குவதால், இவை பாதுகாப்புக்கு பயனற்றவையாகும். மீத்தேன் அழுத்தத்தால் உருவாக்கப்பட்ட பெரிய குறைபாடுகளைக் கண்டறியும் மீயொலி பரிசோதனையைப் பயன்படுத்தி எஃகு கூறுகளில் பிந்தைய கட்ட சேதத்தைக் காணலாம். அழுத்தப்பட்ட கூறுகளில் உள்ள இந்த பெரிய குறைபாடுகள் பொதுவாக சேவையில் தோல்விக்கு காரணமாகின்றன. பொதுவாக இவை பேரழிவை ஏற்படுத்தும், ஏனெனில் சூடான எரியக்கூடிய ஐதரசன் வாயு விரைவாக வெளியேறுகிறது.